இலங்கையின் கடந்தகால அரசாங்கத்தால் மேற்கொள்ளப்பட்டதாக கூறப்படும் யுத்தக் குற்றங்கள், மனிதவுரிமை மீறல்கள், மனித குலத்திற்கு எதிரான குற்றங்கள் என்பவற்றை துரும்புச் சீட்டாக பயன்படுத்தி சர்வதேசத்தின் துணையுடன் இலங்கை அரசாங்கத்தின் மீது காத்திரமான அழுத்தத்தை செலுத்தி தமிழ் மக்களின் அபிலாசைகளை நிறைவேற்றிக் கொள்ள வேண்டும் என்ற ஒரு கருத்து தமிழ் மக்கள் மத்தியில் ஆழமாக வேரூன்றி இருந்தது. தமிழ் தேசியக் கூட்டமைப்பின் தலமைப் பொறுப்பை வைத்துக் கொண்டு தமிழரசுக் கட்சி அங்கத்துவ கட்சிகளுடன் எத்தகைய கலந்துரையாடலுமின்றி தன்னிச்சையாக செயற்பட்டு, முடிவுகளை எடுத்து அதனை கூட்டமைப்பின் முடிவுகளாக அறிவித்து வருகின்றது. இத்தகைய முடிவுகள் இலங்கை அரசாங்கத்திற்கு சர்வதேச ரீதியில் இருந்த அழுத்தத்தை நீர்த்துப் போகச் செய்திருந்ததுடன், சர்வதேச அழுத்தத்தில் இருந்து அரசாங்கத்தை காப்பாற்றுவதாகவும் அமைந்திருந்தது.